CELEX: 32017R1230
Language: el
Date: 2017-05-31 00:00:00
Title: Κατ' εξουσιοδότηση κανονισμός (ΕΕ) 2017/1230 της Επιτροπής, της 31ης Μαΐου 2017, για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τον περαιτέρω προσδιορισμό των πρόσθετων αντικειμενικών κριτηρίων για την εφαρμογή προτιμησιακού ποσοστού εκροής ή εισροής ρευστότητας για διασυνοριακές μη αναληφθείσες πιστωτικές και ταμειακές διευκολύνσεις εντός ομίλων ή θεσμικού συστήματος προστασίας (Κείμενο που παρουσιάζει ενδιαφέρον για τον ΕΟΧ )

8.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 177/7
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/1230 ΤΗΣ ΕΠΙΤΡΟΠΉΣ
   της 31ης Μαΐου 2017
   για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τον περαιτέρω προσδιορισμό των πρόσθετων αντικειμενικών κριτηρίων για την εφαρμογή προτιμησιακού ποσοστού εκροής ή εισροής ρευστότητας για διασυνοριακές μη αναληφθείσες πιστωτικές και ταμειακές διευκολύνσεις εντός ομίλων ή θεσμικού συστήματος προστασίας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 422 παράγραφος 10 και το άρθρο 425 παράγραφος 6,
   Εκτιμώντας τα ακόλουθα:
   
               (1)
            
            
               Η εφαρμογή προνομιακού ποσοστού εκροής ή εισροής ρευστότητας για διασυνοριακές μη αναληφθείσες πιστωτικές και ταμειακές διευκολύνσεις εντός ομίλων ή θεσμικού συστήματος προστασίας (ΘΣΠ), όπως προβλέπεται στα άρθρα 29 και 34 του κατ' εξουσιοδότηση κανονισμού (ΕΕ) 2015/61 (2), περιορίζεται σε εκείνες τις περιπτώσεις όπου υφίστανται οι απαραίτητες διασφαλίσεις και μόνο με την προηγούμενη έγκριση από τις αρμόδιες αρχές. Οι εν λόγω διασφαλίσεις προβλέπονται στο άρθρο 29 παράγραφος 2 και στο άρθρο 34 παράγραφος 2 του κατ' εξουσιοδότηση κανονισμού (ΕΕ) 2015/61 και αφορούν τα πρόσθετα αντικειμενικά κριτήρια τα οποία πρέπει να πληρούνται στο πλαίσιο των εν λόγω συναλλαγών. Οι διασφαλίσεις αυτές θα πρέπει να προσδιοριστούν περαιτέρω προκειμένου να καθοριστούν σαφώς οι προϋποθέσεις για τη συμμόρφωση προς αυτές.
            
         
               (2)
            
            
               Θα πρέπει να εξασφαλιστεί ότι η εφαρμογή των εν λόγω προτιμησιακών ποσοστών δεν θέτει σε κίνδυνο την επάρκεια ρευστότητας του παρόχου της ρευστότητας και ότι ελαφρύνει αποτελεσματικά τη συμμόρφωση του αποδέκτη της ρευστότητας με τον δείκτη κάλυψης ρευστότητας. Θα πρέπει να αποδεικνύεται χαμηλό προφίλ κινδύνου ρευστότητας από τη συμμόρφωση των πιστωτικών ιδρυμάτων με τον δείκτη κάλυψης ρευστότητας, καθώς και με τυχόν άλλες εποπτικές απαιτήσεις και μέτρα σχετικά με τη ρευστότητα, που εφαρμόζονται δυνάμει του τίτλου VII κεφάλαιο 2 τμήματα III και IV της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (3), από κοινού με την αξιολόγηση από τις αρμόδιες αρχές, σύμφωνα με την πλέον πρόσφατη διαδικασία εποπτικού ελέγχου και αξιολόγησης, ότι η θέση ρευστότητας του ιδρύματος συνεπάγεται χαμηλό επίπεδο κινδύνου, ως αντικειμενικά στοιχεία των θέσεών τους από πλευράς ρευστότητας.
            
         
               (3)
            
            
               Η αποτελεσματικότητα της στήριξης της ρευστότητας εντός ομίλου ή ΘΣΠ σε διασυνοριακή βάση θα πρέπει να εξασφαλίζεται από ένα υγιές συμβατικό πλαίσιο, που θα τεκμηριώνεται με νομική γνώμη εγκεκριμένη από το διοικητικό όργανο του πιστωτικού ιδρύματος. Μια ελάχιστη εναπομένουσα διάρκεια της διευκόλυνσης αναμένεται να διασφαλίζει ότι η δέσμευση δεν είναι σημειακή για μια συγκεκριμένη συναλλαγή, αλλά σταθερή για ένα ελάχιστο χρονικό διάστημα.
            
         
               (4)
            
            
               Θα πρέπει να εξασφαλίζεται ότι ο πάροχος της ρευστότητας μπορεί να παρέχει στον αποδέκτη της ρευστότητας την αναγκαία στήριξη ρευστότητας εγκαίρως, ακόμη και σε περιόδους ακραίων καταστάσεων. Για τους σκοπούς αυτούς, ο πάροχος της ρευστότητας θα πρέπει να παρακολουθεί τη θέση ρευστότητας του αποδέκτη της ρευστότητας, και τα τυχόν σχέδια έκτακτης χρηματοδότησης του παρόχου και του αποδέκτη της ρευστότητας θα πρέπει να αντιμετωπίζουν τις συνέπειες της εφαρμογής ενός προτιμησιακού ποσοστού εκροής ή εισροής.
            
         
               (5)
            
            
               Οι προϋποθέσεις για τη συμμόρφωση με τα πρόσθετα αντικειμενικά κριτήρια που προβλέπονται στο άρθρο 29 παράγραφος 2 και το άρθρο 34 παράγραφος 2 του κατ' εξουσιοδότηση κανονισμού (ΕΕ) 2015/61 θα πρέπει να αποσκοπούν στην εξασφάλιση επαρκών λόγων να αναμένονται υψηλότερες από τις συνήθεις διασυνοριακές ροές ρευστότητας εντός ενός ομίλου ή ενός ΘΣΠ σε συνθήκες ακραίων καταστάσεων, χωρίς να παρεμποδίζεται η αποτελεσματικότητα και η αποδοτικότητα ενός μοντέλου όπου η ρευστότητα υπόκειται συνήθως σε κεντρική διαχείριση. Σε ορισμένες συγκεκριμένες περιπτώσεις μη συμμόρφωσης με τις εν λόγω προϋποθέσεις, ήτοι όταν ο πάροχος ή ο αποδέκτης της ρευστότητας δεν πληροί ή αναμένει ότι δεν θα πληροί τον δείκτη κάλυψης ρευστότητας ή τυχόν σχετικές εποπτικές απαιτήσεις ή μέτρα σχετικά με τη ρευστότητα, ή όταν η εναπομένουσα διάρκεια της ταμειακής ή πιστωτικής διευκόλυνσης πέφτει κάτω από το προβλεπόμενο ελάχιστο όριο ή δίνεται προειδοποίηση για καταγγελία της διευκόλυνσης, οι σχετικές αρμόδιες αρχές θα πρέπει να επανεκτιμούν κατά πόσον μπορεί να συνεχιστεί η εφαρμογή των προτιμησιακών ποσοστών εκροής ή εισροής ρευστότητας, με σκοπό να αποφευχθούν οι ανεπιθύμητες συνέπειες τις οποίες ενδέχεται να προκαλέσει η αυτόματη αναστολή της προτιμησιακής μεταχείρισης από άποψη φιλοκυκλικών φαινομένων και φαινομένων μετάδοσης.
            
         
               (6)
            
            
               Ο περαιτέρω προσδιορισμός αυτών των πρόσθετων αντικειμενικών κριτηρίων δεν θα πρέπει να μεταβάλει την ευθύνη των πιστωτικών ιδρυμάτων —ως παρόχων ρευστότητας ή αποδεκτών ρευστότητας— να διαχειρίζονται τον κίνδυνου ρευστότητάς τους κατά τρόπο συνετό.
            
         
               (7)
            
            
               Ο περαιτέρω προσδιορισμός αυτών των πρόσθετων αντικειμενικών κριτηρίων θα πρέπει επίσης να παρέχει στις αρμόδιες αρχές επαρκή μέσα ώστε να καθορίζουν την εφαρμογή προνομιακού ποσοστού εκροής ή εισροής.
            
         
               (8)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή.
            
         
               (9)
            
            
               Η Ευρωπαϊκή Αρχή Τραπεζών διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του σχετικού δυνητικού κόστους και οφέλους, σύμφωνα με το άρθρο 10 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4), και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός προσδιορίζει περαιτέρω τα πρόσθετα αντικειμενικά κριτήρια που προβλέπονται στο άρθρο 29 παράγραφος 2 και το άρθρο 34 παράγραφος 2 του κατ' εξουσιοδότηση κανονισμού (ΕΕ) 2015/61 για τους σκοπούς της εφαρμογής της απαλλαγής που προβλέπεται στα εν λόγω άρθρα.
   Άρθρο 2
   Χαμηλό προφίλ κινδύνου ρευστότητας του παρόχου και του αποδέκτη της ρευστότητας
   1.   Το χαμηλό προφίλ κινδύνου ρευστότητας που αναφέρεται στο άρθρο 29 παράγραφος 2 στοιχείο α) και στο άρθρο 34 παράγραφος 2 στοιχείο α) του κατ' εξουσιοδότηση κανονισμού (ΕΕ) 2015/61 πρέπει να πληροί τις ακόλουθες προϋποθέσεις:
   
               α)
            
            
               ο πάροχος και ο αποδέκτης της ρευστότητας έχουν συμμορφωθεί με το απαιτούμενο επίπεδο του δείκτη κάλυψης ρευστότητας, όπως ορίζεται στα άρθρα 4 και 38 του κατ' εξουσιοδότηση κανονισμού (ΕΕ) 2015/61, καθώς και με τυχόν εποπτικές απαιτήσεις ή μέτρα που σχετίζονται με τη ρευστότητα και εφαρμόζονται δυνάμει του τίτλου VII κεφάλαιο 2 τμήματα III και IV της οδηγίας 2013/36/ΕΕ, σε συνεχή βάση και για τουλάχιστον δώδεκα μήνες πριν από τη χορήγηση άδειας να εφαρμοστεί το προτιμησιακό ποσοστό εισροής ή εκροής για μη αναληφθείσες πιστωτικές ή ταμειακές διευκολύνσεις, σύμφωνα με το άρθρο 29 παράγραφος 1 και το άρθρο 34 παράγραφος 1 του κατ' εξουσιοδότηση κανονισμού (ΕΕ) 2015/61·
            
         
               β)
            
            
               οι θέσεις ρευστότητας του παρόχου και του αποδέκτη της ρευστότητας ενέχουν χαμηλό επίπεδο κινδύνου, σύμφωνα με την πιο πρόσφατη διαδικασία εποπτικού ελέγχου και αξιολόγησης που διενεργήθηκε σύμφωνα με τον τίτλο VII κεφάλαιο 2 τμήμα III της οδηγίας 2013/36/ΕΕ.
            
         Για τους σκοπούς του προσδιορισμού του κατά πόσον πληρούται η προϋπόθεση που αναφέρεται στο στοιχείο α) της παρούσας παραγράφου, το απαιτούμενο επίπεδο του δείκτη κάλυψης ρευστότητας υπολογίζεται με βάση την εφαρμογή του προτιμησιακού ποσοστού εισροής ή εκροής ρευστότητας κατά τη διάρκεια της δωδεκάμηνης περιόδου που αναφέρεται στο εν λόγω στοιχείο.
   2.   Όταν στον πάροχο ή στον αποδέκτη της ρευστότητας έχει χορηγηθεί άδεια από τις αρμόδιες αρχές να μην εφαρμόσει την προϋπόθεση που ορίζεται στο άρθρο 29 παράγραφος 1 στοιχείο δ) και στο άρθρο 34 παράγραφος 1 στοιχείο δ) του κατ' εξουσιοδότηση κανονισμού (ΕΕ) 2015/61, και ένας πάροχος ή αποδέκτης ρευστότητας δεν πληροί ή αναμένει ότι δεν θα πληροί το απαιτούμενο επίπεδο του δείκτη κάλυψης ρευστότητας που ορίζεται στα άρθρα 4 και 38 του εν λόγω κατ' εξουσιοδότηση κανονισμού ή τυχόν εποπτικές απαιτήσεις ή μέτρα που σχετίζονται με τη ρευστότητα και εφαρμόζονται δυνάμει του τίτλου VII κεφάλαιο 2 τμήματα III και IV της οδηγίας 2013/36/ΕΕ, κοινοποιεί αμέσως το γεγονός αυτό στις αρμόδιες αρχές και παραθέτει περιγραφή των συνεπειών της εν λόγω μη τηρήσεως του δείκτη κάλυψης ρευστότητας ή τυχόν εποπτικών απαιτήσεων ή μέτρων σχετικών με τη ρευστότητα για το αντίστοιχο προτιμησιακό ποσοστό εκροής ή εισροής που εφαρμόζεται στον αντισυμβαλλόμενό του.
   3.   Όταν στον πάροχο ή στον αποδέκτη της ρευστότητας έχει χορηγηθεί άδεια από τις αρμόδιες αρχές, να μην εφαρμόσει την προϋπόθεση που ορίζεται στο άρθρο 29 παράγραφος 1 στοιχείο δ) και στο άρθρο 34 παράγραφος 1 στοιχείο δ) του κατ' εξουσιοδότηση κανονισμού (ΕΕ) 2015/61, και ένας πάροχος ή αποδέκτης ρευστότητας δεν πληροί ή αναμένει ότι δεν θα πληροί το απαιτούμενο επίπεδο του δείκτη κάλυψης ρευστότητας που ορίζεται στον εν λόγω κατ' εξουσιοδότηση κανονισμό, η κοινοποίηση που αναφέρεται στην παράγραφο 2 περιλαμβάνεται στην άμεση ειδοποίηση και το σχέδιο αποκατάστασης που απαιτούνται δυνάμει του άρθρου 414 του κανονισμού (ΕΕ) αριθ. 575/2013.
   4.   Στις περιπτώσεις που αναφέρονται στις παραγράφους 2 και 3, οι σχετικές αρμόδιες αρχές προσδιορίζουν κατά πόσον τα προτιμησιακά ποσοστά εκροής ή εισροής εξακολουθούν να εφαρμόζονται σύμφωνα με τη διαδικασία που αναφέρεται στο άρθρο 20 παράγραφος 1 στοιχείο β) του κανονισμού (ΕΕ) αριθ. 575/2013.
   Άρθρο 3
   Νομικά δεσμευτικές συμφωνίες και δεσμεύσεις μεταξύ των εταιρειών του ομίλου σχετικά με τη μη αναληφθείσα πιστωτική ή ταμειακή διευκόλυνση
   1.   Οι νομικά δεσμευτικές συμφωνίες και δεσμεύσεις που αναφέρονται στο άρθρο 29 παράγραφος 2 στοιχείο β) και στο άρθρο 34 παράγραφος 2 στοιχείο β) του κατ' εξουσιοδότηση κανονισμού (ΕΕ) 2015/61 πρέπει να πληρούν τις ακόλουθες προϋποθέσεις:
   
               α)
            
            
               η πιστωτική ή ταμειακή διευκόλυνση είναι δεσμευμένη διευκόλυνση η οποία είναι νομίμως και πρακτικά διαθέσιμη ανά πάσα στιγμή, καθ' όλη τη διάρκεια ισχύος της διευκόλυνσης, ακόμη και κατά τη διάρκεια μιας περιόδου ακραίων καταστάσεων, σε διασυνοριακή βάση. Προορίζεται ειδικά για την εφαρμογή του προτιμησιακού ποσοστού εκροής ή εισροής που προβλέπεται στα άρθρα 29 και 34 του κατ' εξουσιοδότηση κανονισμού (ΕΕ) 2015/61 και είναι διαθέσιμη σε πρώτη ζήτηση. Για τους σκοπούς αυτούς, τα πιστωτικά ιδρύματα έχουν προβεί σε επαρκή νομική εξέταση, που υποστηρίζεται από γραπτή και αιτιολογημένη νομική γνώμη εγκεκριμένη από τα διοικητικά τους όργανα, όπου επιβεβαιώνεται η νομική ισχύς και η εκτελεστότητα της συμφωνίας ή δέσμευσης περί πιστωτικής ή ταμειακής διευκόλυνσης σε όλες τις σχετικές δικαιοδοσίες·
            
         
               β)
            
            
               το νόμισμα στο οποίο εκφράζεται η δεσμευμένη πιστωτική ή ταμειακή διευκόλυνση συμβαδίζει με την κατανομή ανά νόμισμα των καθαρών εκροών ρευστότητας του αποδέκτη της ρευστότητας που δεν σχετίζονται με τη διευκόλυνση·
            
         
               γ)
            
            
               το ποσό και το κόστος της δεσμευμένης πιστωτικής ή ταμειακής διευκόλυνσης καθορίζονται με σαφήνεια στη σχετική σύμβαση·
            
         
               δ)
            
            
               οι συμφωνίες και οι δεσμεύσεις δεν περιέχουν καμία ρήτρα που να επιτρέπει στον πάροχο της ρευστότητας:
               
                           i)
                        
                        
                           να επιβάλλει προϋποθέσεις που πρέπει να πληρούνται πριν από την παροχή της ρευστότητας·
                        
                     
                           ii)
                        
                        
                           να υπαναχωρήσει από τις υποχρεώσεις του να ανταποκριθεί σε αυτές τις συμφωνίες και δεσμεύσεις·
                        
                     
                           iii)
                        
                        
                           να αλλάξει τους όρους των συμφωνιών και δεσμεύσεων χωρίς προηγούμενη έγκριση από τις οικείες αρμόδιες αρχές·
                        
                     
         
               ε)
            
            
               η πιστωτική ή ταμειακή διευκόλυνση έχει εναπομένουσα διάρκεια άνω των έξι μηνών, ανά πάσα στιγμή. Εάν η πιστωτική ή ταμειακή διευκόλυνση δεν έχει ημερομηνία λήξης, η ελάχιστη περίοδος προειδοποίησης για την καταγγελία είναι έξι μήνες.
            
         2.   Η νομική εξέταση που προβλέπεται στο στοιχείο α) της παραγράφου 1 επικαιροποιείται τακτικά, ώστε να λαμβάνονται υπόψη τυχόν τροποποιήσεις στις νομοθεσίες όλων των σχετικών δικαιοδοσιών. Οι αρμόδιες αρχές ενημερώνονται για τα αποτελέσματα των εν λόγω νομικών εξετάσεων.
   3.   Το ποσό της πιστωτικής ή ταμειακής διευκόλυνσης που αναφέρεται στο στοιχείο γ) της παραγράφου 1 δεν αναθεωρείται χωρίς την προηγούμενη συναίνεση των οικείων αρμοδίων αρχών.
   4.   Εάν η εναπομένουσα διάρκεια που αναφέρεται στο στοιχείο ε) της παραγράφου 1 γίνει μικρότερη από έξι μήνες ή εάν δοθεί προειδοποίηση καταγγελίας για την πιστωτική ή ταμειακή διευκόλυνση, τα πιστωτικά ιδρύματα ενημερώνουν αμέσως τις οικείες αρμόδιες αρχές. Οι εν λόγω αρχές αποφασίζουν αν τα προτιμησιακά ποσοστά εκροής ή εισροής εξακολουθούν να εφαρμόζονται σύμφωνα με τη διαδικασία που αναφέρεται στο άρθρο 20 παράγραφος 1 στοιχείο β) του κανονισμού (ΕΕ) αριθ. 575/2013.
   Άρθρο 4
   Εξέταση του προφίλ κινδύνου ρευστότητας του αποδέκτη της ρευστότητας κατά τη διαχείριση του κινδύνου ρευστότητας από τον πάροχο της ρευστότητας
   Το προφίλ κινδύνου ρευστότητας του αποδέκτη της ρευστότητας λαμβάνεται υπόψη κατά τη διαχείριση του κινδύνου ρευστότητας από τον πάροχο της ρευστότητας, όπως αναφέρεται στο άρθρο 29 παράγραφος 2 στοιχείο γ), και στο άρθρο 34 παράγραφος 2 στοιχείο γ) του κατ' εξουσιοδότηση κανονισμού (ΕΕ) 2015/61, εφόσον πληρούνται οι ακόλουθες προϋποθέσεις:
   
               α)
            
            
               ο πάροχος της ρευστότητας παρακολουθεί και επιβλέπει την κατάσταση ρευστότητας του αποδέκτη σε καθημερινή βάση. Σε περίπτωση τραπεζικής ανταπόκρισης, η παρακολούθηση και η εποπτεία της θέσης ρευστότητας του αποδέκτη μπορεί να περιορίζεται στα υπόλοιπα των λογαριασμών του αποδέκτη της ρευστότητας στην εν λόγω τράπεζα·
            
         
               β)
            
            
               οι συνέπειες του προτιμησιακού ποσοστού εκροής ή εισροής έχουν ληφθεί πλήρως υπόψη και έχουν ενσωματωθεί στα σχέδια έκτακτης χρηματοδότησης του παρόχου της ρευστότητας και του αποδέκτη της ρευστότητας, οι οποίοι λαμβάνουν υπόψη τα δυνητικά εμπόδια για τη μεταβίβαση της εν λόγω ρευστότητας, καθώς και τον χρόνο που απαιτείται για να πραγματοποιηθεί η εν λόγω μεταβίβαση. Για τους σκοπούς αυτούς, ο πάροχος της ρευστότητας αποδεικνύει στις οικείες αρμόδιες αρχές ότι μπορεί εύλογα να αναμένεται ότι θα εξακολουθήσει να παρέχει τη διευκόλυνση ρευστότητας στον αποδέκτη της ρευστότητας, ακόμη και σε περιόδους ακραίων καταστάσεων, χωρίς να προκληθούν σημαντικές δυσμενείς επιπτώσεις στη δική του θέση ρευστότητας. Το σχέδιο έκτακτης χρηματοδότησης του παρόχου της ρευστότητας εξασφαλίζει ότι δεν βασίζεται στη ρευστότητα που απαιτείται για την εκπλήρωση της δεσμευμένης πιστωτικής ή ταμειακής διευκόλυνσης του αποδέκτη της ρευστότητας·
            
         
               γ)
            
            
               το σχέδιο έκτακτης χρηματοδότησης του παρόχου της ρευστότητας λαμβάνει υπόψη το προτιμησιακό ποσοστό εισροής ή εκροής, προκειμένου να διασφαλίζεται η ικανότητά του να παρέχει την απαραίτητη ρευστότητα, όταν απαιτείται.
            
         Άρθρο 5
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Μαΐου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 321 της 27.6.2013, σ. 1.
   
      (2)  Κατ' εξουσιοδότηση κανονισμός (ΕΕ) 2015/61 της Επιτροπής, της 10ης Οκτωβρίου 2014, για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά την απαίτηση κάλυψης του κινδύνου ρευστότητας για τα πιστωτικά ιδρύματα (ΕΕ L 11 της 17.1.2015, σ. 1).
   
      (3)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
   
      (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).